Ministru kabineta rīkojuma projekta **“Par nedzīvojamās telpas Linezera ielā 3, Rīgā, nodošanu bezatlīdzības lietošanā sabiedriskā labuma organizācijai - biedrībai “Atbalsta grupa inficētajiem ar HIV un AIDS slimniekiem””** sākotnējās ietekmes novērtējuma ziņojums (anotācija)

|  |
| --- |
| I. Tiesību akta projekta izstrādes nepieciešamība |
| 1. | Pamatojums | (1) Ministru kabineta rīkojuma projekts “Par nedzīvojamās telpas Linezera ielā 3, Rīgā, nodošanu bezatlīdzības lietošanā sabiedriskā labuma organizācijai - biedrībai “Atbalsta grupa inficētajiem ar HIV un AIDS slimniekiem”” (turpmāk – rīkojuma projekts) izstrādāts, pamatojoties uz Publiskas personas finanšu līdzekļu un mantas izšķērdēšanas novēršanas likuma 5.panta otrās daļas 21.apakšpunktu un 5.panta piekto daļu. (2) Nepieciešamība nodrošināt līdzestības veicināšanas speciālista pakalpojumus stacionāra “Latvijas infektoloģijas centrs” HIV un AIDS pacientiem. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | SIA “Rīgas Austrumu klīniskā universitātes slimnīca” (turpmāk – arī Slimnīca) ar 2017. gada 12. maija vēstuli Nr.A1/1.1-07/17 informēja Veselības ministriju, ka Slimnīca ir saņēmusi biedrības „Atbalsta grupa inficētajiem ar HIV un AIDS slimniekiem” (turpmāk – biedrība) 2017. gada 3. aprīļa vēstuli, ar kuru biedrība lūdz Slimnīcai bez atlīdzības nodrošināt kabinetu ar drošu darba vidi stacionārā „Latvijas Infektoloģijas centrs”, lai varētu nodrošināt līdzestības veicināšanas speciālista pakalpojumus (turpmāk – Pakalpojumi) Slimnīcas HIV un AIDS pacientiem, turklāt biedrība piedāvā sniegt Pakalpojumu bez maksas.Slimnīca atbalsta biedrības lūgumu, jo Pakalpojums ir nepieciešams, ņemot vērā HIV un AIDS infekcijas izplatības ierobežošanas Latvijā stratēģisko nozīmi.Saskaņā ar Publiskas personas finanšu līdzekļu un mantas izšķērdēšanas novēršanas likuma 5.panta piekto prim daļu, ja publiska persona nodod mantu bezatlīdzības lietošanā sabiedriskā labuma organizācijai un mantas bilances vērtība saskaņā ar grāmatvedības uzskaites datiem nav lielāka par 1500 euro vai termiņš mantas nodošanai bezatlīdzības lietošanā nav ilgāks par vienu mēnesi, lēmumu par šādas mantas nodošanu bezatlīdzības lietošanā sabiedriskā labuma organizācijai pieņem tā publiskas personas iestāde, kuras valdījumā atrodas attiecīgā manta.   Veselības ministrija, izvērtējot tās rīcībā esošo informāciju, konstatēja, ka, pamatojoties uz Sabiedriskā labuma komisijas 2005. gada 14. septembra atzinumu Nr.32-2005/429, Finanšu ministrija ar 2005. gada 20. septembra lēmumu Nr.427 biedrībai piešķīra sabiedriskā labuma organizācijas statusu sekojošās darbības jomās – labdarība, cilvēktiesību un indivīda tiesību aizsardzība, izglītības veicināšana un veselības veicināšana.Telpa, kuru Slimnīca lūdz nodot bezatlīdzības lietošanā biedrībai, atrodas stacionārā “Latvijas infektoloģijas centrs” Linezera ielā 3, Rīga, telpa Nr.30, ar būves kadastra apzīmējumu 01000920336011, telpu grupas kadastra apzīmējumus 0100092033601102 (Turpmāk – arī Telpa).Telpa atrodas stacionāra “Latvijas infektoloģijas centrs” 2.ambulatorajā nodaļā, otrajā stāvā, 213.kabinetā, platība 17,0 m2.Telpa ir nodrošināta ar siltumapgādi, elektrību, ūdens apgādi, kanalizāciju.Telpas stāvoklis: griesti – iekārtie (armstrong); sienas – ģipškartons, krāsots; grīda – linolejs; iekārtojums – žalūzijas, biroja galds, dokumentu plaukts.Papildus biedrība 2017. gada 7. jūnija Veselības ministrijai adresētajā elektroniskā pasta vēstulē (Reģ.Nr.6605/2017) norādīja, ka tieši stacionārā “Latvijas infektoloģijas centrs” ir Latvijā vislielākā HIV pacientu plūsma. Pacienti bieži ir apmulsuši un psiholoģiski sagrauti, līdz ar to - nespējīgi pilnībā uztvert tās ārstu rekomendācijas, kas ir svarīgas slimības veiksmīgai kontrolei, proti, turpmākās dzīves ieradumu maiņai un īpaša režīma ievērošanai visa mūža garumā. Biedrības “līdzestības konsultants” būs tā uzticības persona un padomdevējs, kurš atbildēs uz visdažādākā spektra jautājumiem, tādējādi atslogojot nozares speciālistus no rutīnas komunikācijas un sekmējot HIV pacientu atbildīgu iesaistīšanos ne tikai terapijas, bet visā slimības kontroles procesā.Ēka Linezera ielā 3, Rīgā, kurā atrodas telpa, ir valsts īpašums un Zemesgrāmatā reģistrēta uz Veselības ministrijas vārda.Saskaņā ar Publiskas personas finanšu līdzekļu un mantas izšķērdēšanas novēršanas likuma 5.panta piekto prim daļu, Veselības ministrija ir tiesīga pieņemt lēmumu par atļauju nodot stacionāra „Latvijas Infektoloģijas centrs” telpu biedrībai bezatlīdzības lietošanā uz termiņu, kas nav ilgāks par vienu mēnesi.  Ņemot vērā to, ka biedrība piedāvā Pakalpojumu nodrošināt bez maksas, vēloties sekmēt pacientu ārstēšanā ieguldīto valsts līdzekļu iespējami efektīvu izmantojumu, kā arī stiprināt nozares kapacitāti, Veselības ministrija, pamatojoties uz Publiskas personas finanšu līdzekļu un mantas izšķērdēšanas novēršanas likuma 5.panta piekto prim daļu, nolēma atļaut Slimnīcai nodot stacionāra „Latvijas Infektoloģijas centrs” Telpu biedrībai bezatlīdzības lietošanā uz termiņu, kas nav ilgāks par vienu mēnesi. Pamatojoties uz Veselības ministrijas sniegto atļauju, 2017. gada 27. jūnijā starp Slimnīcu un biedrību tika noslēgts telpu patapinājuma līgums Nr.A9-2017/212 (turpmāk – Līgums) ar kuru Slimnīca kā patapinātājs nodeva biedrībai kā patapinājuma ņēmējam bezatlīdzības lietošanā telpu Nr.30 stacionārā “Latvijas infektoloģijas centrs” Linezera ielā 3, Rīga (būves kadastra apzīmējumu 01000920336011, telpu grupas kadastra apzīmējums 0100092033601102). Līguma darbības termiņš noteikts viens mēnesis no līguma parakstīšanas dienas. 2017. gada 3. jūlijā Veselības ministrijā saņemta Slimnīcas vēstule Nr.A1/1.1-07/17, ar kuru Slimnīca informē, ka biedrība, pēc Līguma darbības termiņa beigām, lūdz arī turpmāk nodot Telpu bezatlīdzības lietošanā Pakalpojuma sniegšanai uz 5 (piecu) gadu termiņu, turklāt biedrība apņemas turpināt šo Pakalpojumu nodrošināt bez maksas.Biedrības sniegtie Pakalpojumi, neprasot par tiem atlīdzību, ir nepieciešami, ievērojot HIV un AIDS infekcijas izplatības ierobežošanas Latvijā stratēģisko nozīmi.Veselības ministrija 2017. gada 24. jūlijā iesniedza Ministru kabinetā izskatīšanai īstermiņa politikas plānošanas dokumenta projektu “HIV infekcijas, seksuālās transmisijas infekciju, B un C hepatīta izplatības ierobežošanas rīcības plāns 2018.‑2020.gadam” (turpmāk - plāns). Plāna 4.1. rīcības apakšvirziena "Veselības aprūpes pakalpojumu pieejamības, agrīnas diagnostikas un ārstēšanas  uzlabošana" ietvaros paredzēts no 2018. gada (turpmāk - pastāvīgi) nodrošināt  Slimnīcas stacionāru “Latvijas infektoloģijas centrs” ar  papildus vienu ārsta infektologa slodzi un vienu medicīnas māsas slodzi, kas sniedz pakalpojumus kā “līdzestības veicināšanas speciālisti” (pasākums Nr.4.1.9.). Minētā pasākuma īstenošana nodrošinātu iespējas ar HIV inficētam pacientam saņemt paplašinātas konsultācijas, lai veicinātu viņu līdzestību ārstēšanai. Tiek plānots, ka tas uzlabotu līdzestīgo pacientu skaitu par 30%. Minētā pasākuma realizācijai plānā paredzēts papildus finansējums, kas tiek pieprasīts tieši Slimnīcas stacionāram “Latvijas infektoloģijas centrs” (turpmāk – arī centrs), pamatojoties uz to, ka šajā centrā visvairāk  tiek nodrošināta HIV inficēto personu veselības aprūpe. Ņemot vērā to, ka HIV inficētās personas ir stigmatizētas, pakalpojumiem jābūt pēc iespējas vieglāk sasniedzamiem, profesionāliem,  drošiem un uzticamiem no klienta viedokļa. Vienlaicīgi centrā tiek nodrošināta arī HIV inficēto grūtnieču aprūpe, kur būtiska nozīme ir efektīvai starpinstitūciju sadarbībai. Līdz ar to arī nevalstisko organizāciju iesaistīšanās līdzestības pakalpojumu nodrošināšanā HIV un AIDS inficētām personām sniegs lielu atbalstu gan šīm personām, gan valstī kopumā.Saskaņā ar Publiskas personas finanšu līdzekļu un mantas izšķērdēšanas novēršanas likuma 5. panta piekto daļu lēmumu par publiskas personas mantas nodošanu bezatlīdzības lietošanā sabiedriskā labuma organizācijai pieņem attiecīgi Ministru kabinets vai atvasinātas publiskas personas orgāns. Publiskas personas mantu bezatlīdzības lietošanā sabiedriskā labuma organizācijai nodod uz laiku, kamēr attiecīgajai biedrībai, nodibinājumam vai reliģiskajai organizācijai ir sabiedriskā labuma organizācijas statuss, bet ne ilgāk par 10 gadiem. Lai nodrošinātu atbilstību Publiskas personas finanšu līdzekļu un mantas izšķērdēšanas novēršanas likuma prasībām, Veselības ministrija ir izstrādājusi Ministru kabineta rīkojuma projektu “Par nedzīvojamās telpas Linezera ielā 3, Rīgā, nodošanu bezatlīdzības lietošanā sabiedriskā labuma organizācijai - biedrībai “Atbalsta grupa inficētajiem ar HIV un AIDS slimniekiem”.Saskaņā ar Publiskas personas finanšu līdzekļu un mantas izšķērdēšanas novēršanas likuma 5. panta sesto daļu Veselības ministrija kā valsts kapitāla daļu turētājs sabiedrībā ar ierobežotu atbildību “Rīgas Austrumu klīniskā universitātes slimnīca” (turpmāk – kapitālsabiedrība) nodrošinās, ka kapitālsabiedrība noslēgs līgumu ar biedrību par telpas nodošanu bezatlīdzības lietošanā. Līgumā tiks ietverti šādi nosacījumi:* telpa biedrībai tiek nodota bezatlīdzības lietošanā kamēr biedrībai ir sabiedriskā labuma organizācijas statuss;
* telpa biedrībai tiek nodota bezatlīdzības lietošanā tikai tam paredzētajam mērķim – nodrošināt bez maksas līdzestības veicināšanas speciālista pakalpojumus stacionāra “Latvijas infektoloģijas centrs” HIV un AIDS pacientiem, sekmējot pacientu ārstēšanā ieguldīto valsts līdzekļu iespējami efektīvu izmantojumu un stiprinot nozares kapacitāti;
* biedrība nodod telpu Veselības ministrijai un līgums tiek izbeigts, ja biedrība pārstāj sniegt augstāk minētos pakalpojumus;
* biedrībai aizliegts telpu iznomāt trešajām personām;
* biedrība par saviem līdzekļiem norēķinās par saņemtajiem komunālajiem pakalpojumiem un nodrošina telpas uzkopšanu.
 |
| 3. | Projekta izstrādē iesaistītās institūcijas | Veselības ministrija |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| Sabiedrības mērķgrupas, kuras tiesiskais regulējums ietekmē vai varētu ietekmēt | Sabiedriskā labuma organizācija - biedrība “Atbalsta grupa inficētajiem ar HIV un AIDS slimniekiem”.Stacionārs “Latvijas infektoloģijas centrs”. |
| Tiesiskā regulējuma ietekme uz tautsaimniecību un administratīvo slogu |  |
| Administratīvo izmaksu monetārs novērtējums | Nav |
| Cita informācija | Nav |

|  |
| --- |
| VII. Tiesību akta projekta izpildes nodrošināšana un tās ietekme uz institūcijām |
| 1. | Projekta izpildē iesaistītās institūcijas  | Ministru kabineta rīkojuma projekta izpildi nodrošinās Veselības ministrija |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Veselības ministrija Ministru kabineta rīkojuma projekta izpildi nodrošinās esošo funkciju ietvaros. Ar Ministru kabineta rīkojuma projektu netiek radītas jaunas valsts institūcijas, kā arī netiek paplašinātas esošo institūciju funkcijas. |
| 3. | Cita informācija | Nav |

 *Anotācijas III, IV, V un VI sadaļa – projekts šīs jomas neskar.*

 Veselības ministre Anda Čakša

I.Kušķe 67876028

Ieva.Kuske@vm.gov.lv